FÓGRA ÓN GCOIMISIÚN

i ndáil le cur i bhfeidhm na gceanglas éicidhearthóireachta ar éifeachtúlacht aonad soláthair cumhachta i bhfreastalaithe agus i dtáirgí stórála sonraí agus na gceanglas éicidhearthóireachta maidir le héifeachtúlacht foinse cumhachta i gcás trealaimh táthúcháin

(Téacs atá ábhartha maidir le LEE)

(2022/C 469/03)

Tá feidhm ag Rialachán (AE) 2019/424 ón gCoimisiún (1) lena leagtar síos ceanglais éicidhearthóireachta maidir le freastalaithe agus táirgí stórála sonraí ón 1 Márta 2020. Go háirithe, áirítear in Iarscríbhinn II, pointe 1.1, den Rialachán ceanglais maidir le héifeachtúlacht íosta na n-aonad soláthair cumhachta a mbaintear úsáid astu i bhfreastalaithe agus i dtáirgí stórála sonraí. Tháinig an chéad íosleibhéal éifeachtúlachta, a leagtar síos faoi phointe 1.1.1 d’Iarscríbhinn II, i bhfeidhm an 1 Márta 2020. Beidh feidhm ag luach níos déine (i gcomparáid leis na luachanna is infheidhme faoi láthair) le haghaidh éifeachtúlacht íosta na n-aonad soláthair cumhachta ón 1 Eanáir 2023.

Tá feidhm ag Rialachán (AE) 2019/1784 ón gCoimisiún (2) lena leagtar síos ceanglais éicidhearthóireachta maidir le trealamh táthúcháin ón 1 Eanáir 2021. Áirítear in Iarscríbhinn II, pointe 1, den Rialachán íoscheanglais maidir le héifeachtúlacht na foinse cumhachta nach mór a bhaint amach le trealamh táthúcháin. Beidh feidhm ag na ceanglais sin ón 1 Eanáir 2023.

Chun éifeachtúlacht fuinnimh aonaid soláthair cumhachta freastalaithe agus táirgí stórála sonraí a fheabhsú agus éifeachtúlacht fuinnimh fhoinsí cumhachta trealaimh táthúcháin a fheabhsú i gcomhréir leis na ceanglais nua, ní mór do mhonaróirí comhpháirteanna a shuiteáil ina bhfuil cláir ciorcad priontáilte nua. Déantar na cláir ciorcad priontáilte nua seo a mhonarú trí úsáid a bhaint as sliseanna leathsheoltóra. Mar sin féin, de dheasca na géarchéime soláthair domhanda atá ann faoi láthair maidir le sliseanna leathsheoltóra a d’eascair as paindéim COVID-19, níl monaróirí clár ciorcad priontáilte in ann freastal ar an éileamh atá ag dul i méid. Dá thoradh sin, tá custaiméirí ag dul i ngleic le hagaí seachadta i bhfad níos faide do sheachadadh na gcomhpháirteanna riachtanacha ná a bhíothas ag súil leis ar dtús.

Leis na himthosca eisceachtúla sin, ní féidir le monaróirí a áirithiú go gcomhlíonfaidh na táirgí atá le cur ar an margadh ón 1 Eanáir 2023 na ceanglais nua maidir le héifeachtúlacht fuinnimh. Léiríodh a thábhachtaí atá an tionchar atá ag an nganntanas domhanda sliseanna ar thionscail mhonaraíochta i dtuarascálacha le déanaí, lena n-áirítear an suirbhé Eorpach maidir le Sliseanna (3), agus bhí sé ina phríomhspreagadh don togra ón gCoimisiún le déanaí le haghaidh Gníomh Eorpach um Shliseanna. Meastar gur cás gearrthéarmach a bheidh sa staid sin agus ba cheart í a bheith réitithe den chuid is mó roimh an 1 Eanáir 2024.

Chuir roinnt Ballstát in iúl don Choimisiún go bhfuil siad ar an eolas faoi na deacrachtaí atá ag lucht tionscail agus gur thuig siad na fadhbanna a bheidh ag lucht tionscail maidir lena n-oibleagáidí a chomhlíonadh. Tá comhlachais tionscail éagsúla tar éis dul i dteagmháil leis an gCoimisiún freisin, agus leag siad amach na deacrachtaí atá rompu. Áirítear leis sin tionscail a sholáthraíonn táirgí do réimse earnálacha riachtanacha eacnamaíocha, mar shampla, earnáil na stórála sonraí, earnáil na baincéireachta agus earnáil na tógála.

Déantar faireachán agus forfheidhmiú ar chomhlíonadh reachtaíocht comhchuibhithe an Aontais amhail ceanglais éicidhearthóireachta trí fhaireachas margaidh a dhéanann údaráis um fhaireachas margaidh na mBallstát, i gcomhréir le hAirteagal 11 agus Airteagail 14-20 de Rialachán (AE) 2019/1020 ó Pharlaimint na hEorpa agus ón gComhairle (4) maidir le faireachas margaidh agus comhlíontacht táirgí.

I bhfianaise na bhfadhbanna is dócha a bheidh ag monaróirí atá ag iarraidh ceanglais éicidhearthóireachta a chomhlíonadh maidir le héifeachtúlacht fuinnimh na n-aonad soláthair cumhachta atá ag freastalaithe agus ag táirgí stórála sonraí agus maidir le héifeachtúlacht fuinnimh na bhfoinsí cumhachta atá ag trealamh táthúcháin, leagann an Coimisiún amach roinnt nithe ba cheart a chur san áireamh i gcomhthéacs fhorfheidhmiú na n-oibleagáidí sin.

Ar an gcéad dul síos, ba cheart a thabhairt faoi deara gur oibleagáid leanúnach í an oibleagáid atá ar údaráis um fhaireachas margaidh na mBallstát faireachán a dhéanamh ar chomhlíonadh agus nach bhfuil sí nasctha le haon dáta sonrach tar éis theacht i bhfeidhm na gceanglas an 1 Eanáir 2023.

Ar an dara dul síos, a mhéid a bhaineann le faireachas margaidh éifeachtach a áirithiú, meabhraíonn an Coimisiún an ceanglas a leagtar síos in Airteagal 14(2) de Rialachán (AE) 2019/1020 nach mór do na húdaráis um fhaireachas margaidh a gcumhachtaí a fheidhmiú go héifeachtúil agus go héifeachtach, de réir phrionsabal na comhréireachta.

Meabhraíonn an Coimisiún nach bhfuil sé d’údarás ag an gCoimisiún ná ag aon Bhallstát aonair aon spriocdháta ceangailteach ná aon cheanglas eile a leagtar síos i ndlí an Aontais a chur i leataobh, ach amháin má leasaítear na spriocdhátaí nó na ceanglais trí na nósanna imeachta iomchuí.

Agus dlí an Aontais á fhorfheidhmiú acu, áfach, ceanglaítear ar na Ballstáit breithniú cuí a dhéanamh ar phrionsabal na comhréireachta. Sa chomhthéacs sin, nuair a chuireann na Ballstáit dlí an Aontais i bhfeidhm agus nuair a fhorfheidhmíonn siad na ceanglais a leagtar síos sna rialacháin ábhartha, iarrtar orthu na coinníollacha seo a leanas ar fad a chur san áireamh:

— imthosca eisceachtúla neamhthuartha na géarchéime soláthair domhanda le haghaidh sliseanna leathsheoltóra a d’eascair as paindéim COVID-19, mar a léirigh na monaróirí, rud a d’fhéadfadh cosc a chur ar mhonaróirí na ceanglais éicidhearthóireachta ábhartha a chomhlíonadh in am;

— teorainn ama na saincheiste, i bhfianaise na tréimhse ama measartha gearr ina mbeadh monaróirí in ann leanúint de tháirgí a chur ar an margadh nach gcomhlíonann na ceanglais nua maidir le héifeachtúlacht fuinnimh go fóill;

— an gá atá ann go leanfadh monaróirí de bheith in ann a dtáirgí a chur ar an margadh, agus i bhfianaise na tábhachta a bhaineann le soláthar slán na dtáirgí rialáilte d’fheidhmiú raon earnálacha eacnamaíocha riachtanacha.

Mura bhforfheidhmíonn údaráis náisiúnta um fhaireachas margaidh – i gcomhréir leis na coinníollacha sin – na ceanglais éicidhearthóireachta maidir le héifeachtúlacht fuinnimh na n-aonad soláthair cumhachta atá ag freastalaithe agus ag táirgí stórála sonraí agus maidir le héifeachtúlacht fuinnimh na bhfoinsí cumhachta atá ag trealamh táthúcháin ón 1 Eanáir 2023, staonfaidh an Coimisiún ó nósanna imeachta um shárú a sheoladh a fhad nach rachaidh an easpa forfheidhmithe sin thar a bhfuil riachtanach agus beidh teorainn ama leis ón 1 Eanáir 2023 go dtí an 1 Eanáir 2024.

Ba cheart feidhm a bheith ag an gcur chuige sin maidir le gach aonad aonair de shamhail táirge a chuirtear ar an margadh laistigh den tréimhse ama shonraithe. Ciallaíonn sé sin freisin, má thagann údaráis um fhaireachas margaidh ar aonad táirge neamhchomhlíontach tar éis an 1 Eanáir 2024, ach a cuireadh ar an margadh roimh an dáta sin, go mbeidh feidhm ag na breithnithe céanna.

(1) Rialachán (AE) 2019/424 ón gCoimisiún an 15 Márta 2019 lena leagtar síos ceanglais éicidhearthóireachta maidir le freastalaithe agus le táirgí stórála sonraí de bhun Threoir 2009/125/CE ó Pharlaimint na hEorpa agus ón gComhairle agus lena leasaítear Rialachán (AE) Uimh. 617/2013 ón gCoimisiún (IO L 74, 18.3.2019, lgh. 46).

(2) Rialachán (AE) 2019/1784 ón gCoimisiún an 1 Deireadh Fómhair 2019 lena leagtar síos ceanglais éicidhearthóireachta maidir le trealamh táthúcháin de bhun Threoir 2009/125/CE ó Pharlaimint na hEorpa agus ón gComhairle (IO L 272, 25.10.2019, lgh. 121).

(3) Féach https://digital-strategy.ec.europa.eu/en/library/european-chips-survey.

(4) Rialachán (AE) 2019/1020 ó Pharlaimint na hEorpa agus ón gComhairle an 20 Meitheamh 2019 maidir le faireachas margaidh ar tháirgí agus comhlíonadh táirgí agus lena leasaítear Treoir 2004/42/CE agus Rialacháin (CE) Uimh. 765/2008 agus (AE) Uimh. 305/2011 (IO L 169, 25.6.2019, lgh. 1).